**Együttműködési megállapodás**

Amely létrejött egyrészről a

**Századvég Politikai Iskola Alapítvány**

székhelye: 1037 Budapest, Hidegkuti Nándor u. 8-10.

képviseli: Lánczi András elnök

nyilvántartási száma: Fővárosi Bíróság, 4243

adószáma: 18052411-2-41

bankszámláját vezeti: Budapest Bank Nyrt.

számlaszám: 10103104-39613622-00000004

mint Civil Információs Centrum (továbbiakban: **CIC**)

másrészről

**Budapest Főváros VII. kerület Erzsébetváros Önkormányzata**

Székhely: 1073 Budapest, Erzsébet krt. 6.

Törzskönyvi azonosító szám: 735704

KSH statisztikai számjel: 15735708-8411-321-01

Adószám: 15735708-2-42

Képviseli: Vattamány Zsolt polgármester

Mint partner-önkormányzat (továbbiakban **Partner-önkormányzat**)

között alulírott napon és helyen az alábbiak szerint:

**I.**

**PREAMBULUM**

Az egyesülési jogról, a közhasznú jogállásról, valamint a civil szervezetek működéséről és támogatásáról szóló **2011. évi CLXXV. törvény (továbbiakban: Civil tv.) 51. §** szerint a civil szervezetek működésének szakmai támogatása, fenntarthatóságuk erősítése, továbbá az államháztartás alrendszereiből nyújtott támogatások szabályszerű felhasználásának elősegítése érdekében a miniszter civil információs centrumokat működtet. A civil információs centrumok nyilvános pályázat útján kiválasztott civil szervezetek. A civil információs centrumok feladatait – összhangban a jelen szerződésben foglaltakkal – a **Civil tv. 52. §** tartalmazza.

A Közigazgatási és Igazságügyi Minisztérium pályázatot írt ki 2012. július 1. és 2014. december 31. közötti időszakra vonatkozóan a „Civil Információs Centrum” cím elnyerésére.

CIC a fenti pályázaton elindult, és az Emberi Erőforrások Minisztériuma XXI-T/169/13/(2012) sz. értesítése szerint megnyerte a kiírt pályázatot, így elnyerte a fenti időszakban fővárosi „Civil Információs Centrum” címet.

Annak érdekében, hogy a CIC a Civil tv. 52. § szakaszában rögzített feladatait hatékonyan teljesíteni tudja, a Partner-önkormányzat és a CIC Budapest Főváros VII. kerület Erzsébetváros Önkormányzata Képviselő-testületének …../2012.(XI.16.) határozata alapján a jelen együttműködési megállapodást kötik meg.

**II.**

**A SZERZŐDÉS TÁRGYA**

Felek a jelen együttműködési megállapodás aláírásával megállapodnak abban, hogy a CIC a Partner-önkormányzat számára tájékoztatást nyújt a civil információs centrum által kínált szolgáltatásokról, illetve a partner bevonhatóságának körülményeiről és részleteiről.

A Partner-önkormányzat vállalja, hogy amennyiben a CIC által nyújtott lehetőségekkel élni kíván, úgy azt a CIC – cel szoros együttműködésben valósítja meg.

Felek kötelezettséget vállalnak arra, hogy a program megvalósítása során rendszeresen információt cserélnek egymással az esetleges tapasztalatokról, és a projektben a legjobb tudásuknak megfelelően közreműködnek.

Felek már jelen megállapodás aláírásával kifejezik azon kölcsönös szándékukat, hogy a projekt lezárását követően a jövőben is együttműködjenek, és az addig elért eredmények további folyamatos fenntartását saját eszközeikkel is biztosítsák.

**III.**

**A CIC FELADATAI**

CIC vállalja, hogy a Partner-önkormányzat közigazgatási illetékességi területén a Civil Információs Centrum cím viselésének teljes időtartama során, Partner-önkormányzattal folyamatos együttműködésben és konzultációban maradéktalanul végrehajtja a vonatkozó pályázatban lefektetett alábbi feladatait:

1. **A partner-önkormányzat nyilvános rendezvényein konzultációs lehetőséget biztosít nonprofit szervezetek számára.**

A fenti feladatkör teljesítése során a CIC a kerületi rendezvényeken szakértővel, tanácsadóval együtt vesz részt, akihez a nonprofit szervezetek képviselői személyesen fordulhatnak kérdéseikkel.

**Tanácsadói területek:**

* Jogi, közhasznúsági tanácsadás
* Pénzügyi, könyvviteli és adózási tanácsadás
* Pályázati tanácsadás
* Társadalmi felelősségvállalással kapcsolatos tanácsadás
* Forrásteremtési tanácsadás
* Számítógép-kezelési és informatikai tanácsadás
* Magyar-külhoni magyar partnerségi külkapcsolati kapcsolatok elősegítése

Partner-önkormányzat vállalja, hogy az egyes rendezvényekre vonatkozó tanácsadói igényét legalább az adott rendezvény időpontja előtt 30 nappal írásban közli a CIC –cel.

1. **Sokrétű oktatási és tanácsadói tevékenységet végez a térség civil szervezetei számára.**

CIC vállalja, hogy a projekt végéig 30 egész napos képzést szervez a közigazgatás civil szférát érintő aktualitásával kapcsolatos tematikában, ezekről előzetesen küld értesítést a partner-önkormányzatoknak. A CIC a fent felsorolt területeken tanácsadást végez személyes találkozókon és online formában.

1. **Élő és digitális fórumok, konzultációk, egyéb rendezvények és programok szervezésével elősegíti a térség civil szervezetei közötti kapcsolatok bővülését.**

CIC vállalja, hogy elektronikus hírlevelét (minimum 1 levelet / hó, 2014. december 31. napjáig bezárólag) eljuttatja a térség civil szervezeteihez, saját honlapján GYIK és egyéb civil ügyekkel kapcsolatos információs tartalmakat, híreket tesz közzé, kerületi rendezvényeket tart a fenti célok érdekében (5 rendezvény kerületenként, 2014. december 31. napjáig bezárólag), és együttműködik a kerületi civil szolgáltatókkal.

1. **A partner-önkormányzat civil társadalommal kapcsolatos programjaiban szervezőként, konzulensként, közvetítőként, népszerűsítőként a Partner-önkormányzat előzetesen közölt írásbeli igénybejelentése lehetősége szerint részt vesz, közreműködik.**
2. **Szakmai kompetenciáját konzultációk, véleményezések, monitoringok, munkacsoportokban való részvétel formájában hasznosítva a Partner-önkormányzat előzetesen közölt írásbeli igénybejelentése szerint támogatja partner-önkormányzat civil szektorra vonatkozó tevékenységét.**
3. **A térség civil szektorával kapcsolatos információgyűjtő és – feldolgozó tevékenységének eredményeit a vonatkozó adatvédelmi előírásokat betartva, igény szerint a partner-önkormányzat releváns szerveinek rendelkezésére bocsájtja.**

A fenti feladatkör teljesítése során a CIC átadja a kerületi megjelenés alkalmával gyűjtött, a tanácsadást kérő, érdeklődő nonprofit szervezetek képviselőinek elérhetőségeit, létrehozott civil adatbázist épít, bővít és fejleszt, teljes önkormányzati civil referensi elérhetőséget állít össze.

A CIC vállalja, hogy saját honlapján lehetőséget biztosít az önkormányzati portál közvetett elérésére, valamint önkormányzati hírek, felhívások közzétételére.

**IV.**

**A PARTNER-ÖNKORMÁNYZAT FELADATAI**

Partner-önkormányzat vállalja, hogy a Civil Információs Centrum cím viselésének teljes időtartama során a CIC által partner-önkormányzat közigazgatási illetékességi területén vállalt tevékenységekhez folyamatos konzultáció és együttműködés mellett minden lehetséges és arányos segítséget és támogatást megad, különös tekintettel a következőkre:

1. **Saját információs felületein (honlap, helyi újság, tv, rádió stb.) lehetőséget biztosít a pályázó Civil Információs Centrum minőségben nyújtott szolgáltatásainak és programjainak rendszeres megjelentetésére.**

1. **Rendszeres szakmai konzultációs lehetőséget biztosít a CIC számára a civil terület főbb aktuális kérdéseiről.**
2. **Aktív együttműködést segít elő saját civil referensei és a CIC szakértői között.**
3. **Saját nyilvános rendezvényein lehetőséget (helyet, időt, hirdetést) biztosít a CIC számára civil szervezeteknek ajánlott konzultációra.**
4. **Igény esetén a CIC számára helyet és egyéb infrastrukturális körülményeket biztosít a pályázatban foglalt kistérségi/kerületi civil rendezvények, konferenciák, konzultációk céljára, illetőleg a rendezvények, konferenciák, konzultációk időpontjáról és helyéről 15 nappal korábban előzetesen írásban értesíti a CIC –et.**

**V.**

**SZERZŐI JOGOK VÉDELME**

Szerződő felek megállapodnak abban, hogy a jelen Együttműködési megállapodás keretei között, vagy erre való tekintettel létrejövő jogi oltalomban, vagy egyéb védelemben részesíthető szellemi alkotások tekintetében a rendelkezés joga a CIC -et illeti meg, annak szerzői vagyoni jogai a CIC tulajdonát képezik.

**VI.**

**A MEGÁLLAPODÁS IDŐBELI HATÁLYA, MEGSZŰNÉSE**

Szerződő felek megállapodnak abban, hogy a jelen Megállapodást Szerződő felek **2014. december 31. napjáig tartó határozott időtartamra** kötik meg.

Azonnali hatállyal mondhatják fel felek jelen Együttműködési megállapodást (**rendkívüli felmondás**), amennyiben a másik fél jelen Megállapodásból fakadó valamely kötelezettségét súlyosan megszegi és a sérelmet szenvedő fél felhívására a jogszerű helyzetet nem állítja helyre, kivéve amennyiben a kötelezettségszegés olyan mértékű, amely a felek további együttműködést lehetetlenné teszi.

Rendkívüli felmondás esetén Felek fenntartják maguknak a jogot a szerződésszegésből eredő jogaik érvényesítésére, ideértve a kára megtérítésére való jogot is.

**VII.**

**ÉRVÉNYTELENSÉG**

Ha a jelen Megállapodás egyes kikötései érvénytelenek, vagy érvénytelennek minősülnének, ezen érvénytelenség nem érinti a Megállapodás egészét. A Megállapodás érvénytelenséggel nem érintett rendelkezései érvényben maradnak és kikényszeríthetők, helyette a rendelkezéshez legközelebb álló hatályos, a Felek közötti jogviszonyra vonatkozó szabályt kell alkalmazni, kivéve ha az érvénytelen vagy annak minősített rendelkezések nélkül a Megállapodást a Felek egyáltalán nem kötötték volna meg.

**VIII.**

**ZÁRÓ RENDELKEZÉSEK**

Jelen Megállapodás bármely módosítása vagy változtatása kizárólag akkor hatályos és érvényes, ha az írásos formájú és a Felek - mint jelen Megállapodás kiegészítését vagy módosítását- aláírták.

Minden - jelen Megállapodással kapcsolatos - közlés írásban, fax vagy e-mail útján történik. Szóbeli közlés csak akkor lép érvénybe, ha annak közlésétől számított 36 órán belül azt írásos formában megerősítik.

Szerződő felek kijelentik, hogy nem hallgatnak el egymás elől semmilyen olyan körülményt, amely e Megállapodás aláírását befolyásolta volna.

A jelen Megállapodás magyar nyelven készült, 6 (hat) egymással megegyező példányban készült és 5 (öt) oldalból áll.

A jelen Megállapodásban nem szabályozott kérdésekben az 1959. évi IV. törvény vonatkozó rendelkezései, illetőleg a 2011. évi CLXXV. törvény az irányadó.

Felek a jelen Megállapodást elolvasták, megértették és magukra nézve aláírásukkal kötelezőnek ismerik el.

Budapest, 2012. november „ .”

|  |  |
| --- | --- |
| …………………………………………………  **Budapest Főváros VII. kerület**  **Erzsébetváros Önkormányzata**  képviseli: Vattamány Zsolt polgármester  Partner-önkormányzat | ………………………………………….  **Századvég Politikai Iskola Alapítvány**  képviseli: Lánczi András elnök  Civil Információs Centrum |

Ellenjegyzem:

 ………………………………………………..

**Dr. Gotthard Gábor**

jegyző

Pénzügyi ellenjegyző:

…………………………………………………..

**Fitosné Zemanovics Zsuzsanna**

irodavezető